Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 11
DELITS E CJASTICS DI ISRAEL
Il Signôr al cjastie pal so bonvolê tradît
11 1 Israel al jere zovin e jo i volevi ben
e dal Egjit o ài clamât gno fi.
2 Jo ju ài clamâts,
ma lôr si son slontanâts di me;
ur àn sacrificât ai Baals
e ai idui ur àn brusât l’incens.
3a Jo i ài insegnât a Efraim a fâ i prins pas,
b mai cjapavi tai braçs;
4 ju tiravi cun peandis plenis di umanitât,
cun cjadenis di afiet;
o jeri par lôr come chel ch’al tire vie il jôf dal cuel;
mi sbassavi sore di lui par dâi di mangjâ;
3c ma lôr no si son rindûts cont
d ch’o jeri jo ch’o viodevi di lôr.
5 Lui al tornarà te tiere dal Egjit
e il so re al sarà Assur,
parcè che no àn volût savênt di tornâ di me.
6 La spade e puartarà il corot tes sôs citâts,
e svinidrissarà i siei fîs,
ju glotarà pai lôr pinsîrs orents.
Il bonvolê di Diu al vinçarà
7 Il gno popul al stente a mendâsi:
clamât a cjalâ in alt,
nissun nol sa alçâ il voli.
8 Cemût fasio a bandonâti, Efraim,
a lassâti tes sgrifis di chei altris, Israel?
Cemût puedio tratâti come Admà,
ridusiti compagn di Zeboim?
Si savolte dentri di me il gno cûr
e dutis lis mês vissaris si sgrisulin.
9 No sfogarai il fugôr de mê rabie,
no fruçarai plui Efraim,
parcè che jo o soi Diu e no un om,
o soi il Sant framieç di te,
che nol à gust di svinidrî.
A tornaran dal esili
10 I laran daûrji al Signôr;
lui al rugnarà tant che un leon;
propit, al rugnarà e a coraran di lui
i fîs dal soreli a mont.
11 A coraran sù dal Egjit come un ucel
e come la colombe de tiere di Assur
e ju fasarai vivi tes lôr cjasis.
– Sentence dal Signôr –.
Notis:
- 11,1 - Sielgint Israel e fasintlu saltâ fûr dal Egjit, il Signôr al è come ch’al ves vût un frut. Chest toc al sarà aplicât, tal GT, al fi di Diu, Gjesù (Mt 2,15).
- 11,5 - L’Egjit si à di cjapâlu prin di dut come spieli di sotanance e di umiliazions.
- 11,7 - Il verset al è stât une vore ruvinât e al è ripuartât in maniere diferente tes diferentis traduzions.
- 11,8 - Adme e Zeboim a jerin dôs des cinc citâts de Pentapoli (Gjen 10,19).
- 11,11 - Nissun paragon plui biel di chel dai ucei migradôrs e des colombis par dâ la idee di ce ch’al è il tornâ te sô cjase e te sô tiere.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn